**Notă informativă la Regulamentul-cadru**

**privind organizarea admiterii în ciclul I – studii superioare de licență**

**pentru anul universitar 2015-2016**

 Prezentul Regulamentul-cadru privind organizarea admiterii în ciclul I – studii superioare de licență pentru anul universitar 2015-2016 este elaborat în conformitate cu prevederile art. 78, 79, 80, 85, 89, 91 din Codul Educației nr. 152 din 17.07.2014,în baza evaluării metodologiilor aplicate în ultimii ani în organizarea concursului de admitere la studii superioare de licență, a rezultatelor admiterii pe plan național, luînd în considerare principiile autonomiei universitare precum și bunele practici în domeniu implementate pe plan european.

Reţeaua învăţămîntului superior este formată din 30 unităţi, inclusiv 19 instituții de stat (din care 2 unităţi realizează numai studii de masterat) şi 11 instituţii – private.

La ciclul I se realizează formare profesională la 167 de specialități.

 *Notă:* Absolvenți de liceu – 14260 de persoane. În total s-au înscris pentru sesiunea de BAC-2015 – 26556 de persoane.

**I. Termenele de organizare şi desfășurare a concursului de admitere.**

Ca urmare a examinării termenelor de organizare și desfășurare a concursului de admitere în ultimii trei ani, luînd în considerare desfășurarea *Sesiunii BAC 2014,* solicitările şi opiniile instituțiilor de învățămînt, se propune:

1. pentru Ciclul I și Ciclul II, perioada desfășurării admiterii: **\_\_\_ iulie - 31 august 2014**;
2. instituțiile de învăţămînt superior vor decide etapele procesului de admitere (depunerea cererilor, desfășurarea probelor etc.).

Organizarea și desfășurarea sesiunii ***Admiterea 2015*** va avea loc şi în acest an în conformitate cu principul continuității bunelor practici.

Instituțiile de învățămînt superior, în baza Regulamentului-cadru, vor elabora și aplică propriul regulament de organizare a admiterii la studii superioare de licență, în concordanță cu misiunea proprie și strategia instituției.

Regulamentul propriu este aprobat de Senat și se face public cu cel puțin 2 luni înainte de începutul sesiunii de admitere.

**II. Organizarea admiteri.**Concursul de admitere la ciclul I - studii superioare de licență se organizează pe specialități, în baza Nomenclatorului domeniilor de formare profesională și al specialităților, în funcție de forma de învăţămînt și sursa de finanțare (buget, taxă), în limita planurilor de înmatriculare aprobate în modul stabilit.

Concursul de admitere este unic (cu finanțare bugetară și prin contract), cu înmatricularea în ordinea descrescătoare a mediei de concurs a candidaților, în limita numărului de locuri stabilite pentru fiecare specialitate.

Înmatricularea la locurile prin contract cu achitarea taxei de studii se va realiza din rîndul candidaților la admitere situați sub ultimul admis la locurile finanțate de la buget, în ordinea descrescătoare a mediilor de concurs.

 **III. Condiții de admitere și înscriere a candidaților.**ConformCodului Educației la Concursul de admitere în ciclul I – studii superioare de licență pot participa absolvenții liceelor, care dețin diploma de bacalaureat.

 Regulamentul-cadru prevede admiterea la studii superioare de licență și în baza diplomei de studii medii de specialitate. Deoarece Codul Educației a intrat în vigoare la data de 23.11.2014, elevii înmatriculați la studii medii de specialitate în anii de studii: 2011-2012, 2012-2013, 2013-2014 și 2014-2015 se pot bucura de drepturile prevăzute în Legea Învățămîntului.

 Deci, absolvenții studiilor medii de specialitate, care dețin diploma de studii medii de specialitate (colegiu) vor putea participa la Concursul de admitere în ciclul I – studii superioare de licență, inclusiv, pînă în anul 2019.

În context,**Cota-parte** la înmatriculare la ciclul I - studii superioare de licență, învăţămînt cu frecvență, și în Admiterea 2015 se stabilește:

a) pentru deținătorii diplomelor de bacalaureat – **90 la sută**;

b) pentru deținătorii diplomelor de studii medii de specialitate – **10 la sută.**

 Și în acest an, conform practicii anilor precedenți, candidații vor avea dreptul să se înscrie la concursul de admitere în ciclul I – studii superioare de licență concomitent la mai multe specialități din diverse domenii de formare profesională, la una sau mai multe instituții de învăţămînt superior, dar vor fi înmatriculați la o singură specialitate în cadrul unei singure instituții de învăţămînt superior, din cele pentru care au optat.

**IV. Facilități.** În anul curent, potrivit practicii anilor trecuți, se va menține cota de 15 la sută din numărul total de locuri prevăzute în planul de înmatriculare cu finanțare bugetară, pentru anumite categorii defavorizate de candidați, inclusiv:

a) copiii orfani şi copiii rămaşi fără îngrijirea părinţilor, care au statut de copil orfan;

b) copii cu gradul de dizabilitate sever sau accentuat (copiii invalizi de gradele I şi II);

c) copiii cu deficienţe fizice şi senzoriale;

d) copiii ai căror ambii părinţi sînt invalizi;

e) copiii ai căror părinţi au participat la acţiunile militare pentru apărarea integrităţii şi independenţei Republicii Moldova, în războiul din Afganistan sau la lichidarea consecinţelor avariei de la Cernobîl; militarii, participanţi la operaţiunile militare post-conflict cu caracter umanitar în Irak;

f) copiii din familiile cu patru şi mai mulţi copii, aflaţi la întreţinere;

g) absolvenţii şcolilor din localităţile de est ale Republicii Moldova şi din mun. Bender, care au studiat conform programelor de învăţămînt aprobate de Ministerul Educaţiei al Republicii Moldova, precum şi absolvenţii Liceului Teoretic „A. Mateevici” din Sănătăuca, r-nul Floreşti, originari din localităţile de est;

h) copiii romilor;

i) tinerii care au îndeplinit serviciul militar în termen.

Înscrierea la cota de 15 la sută se efectuează la solicitarea candidaţilor.

 La cota de 15 la sută din numărul total de locuri prevăzute în planul de admitere cu finanțare bugetară, la înmatriculare se acordă prioritate copiilor orfani şi copiilor rămași fără îngrijirea părinților cu statut de copil orfan şi copiilor cu gradul de dizabilitate sever sau accentuat (copii invalizi de gradele I şi II). Înmatricularea la locurile rămase neacoperite la această cotă se face în ordine descrescătoare a mediilor de concurs ale restul candidaților înscriși la această cotă, indiferent de categorie.

 În categoria candidaților care beneficiază de prioritate la înmatriculare la specialitățile domeniului Științe ale educației sînt copiii din familii de pedagogi (unul sau ambii părinți sunt pedagogi).

De asemenea, au dreptul să fie înmatriculați în afara concursului, în limita locurilor prevăzute în planul de înmatriculare cu finanțare bugetară, candidații care au obținut performanțe recunoscute la concursuri internaționale sau naționale.

 **V. Rezultatele concursului de admitere. Înmatricularea.** După afișarea *rezultatelor intermediare* ale concursului de admitere, candidatul declarat admis la mai multe instituții de învățămînt superior, optează pentru specialitatea aleasă, prin depunerea **în original** a documentelor menționate în art. 37 la instituția de învățămînt respectivă, în termenul de depunere, stabilit de aceasta.

În cazul în care în sesiunea de bază a Concursului de admitere nu au fost acoperite toate locurile prevăzute în Planul de înmatriculare aprobat, instituția, prin coordonare cu Ministerul Educației și, după caz, cu ministerul de resort, va anunța vacante locurile neacoperite și va organiza o sesiune repetată a Concursului de admitere.